
Szent Nazáriosz, Gerváziosz, Protáziosz és Kelsziosz vértanúk, valamint Hágiopoliszi Szent Kozma atyánk, a költő, Majuma püspökének emléke.
A kedd esti alkonyati zsolozsmán
„Uram, tehozzád...” után
4. hang. Minta: Mint a vértanúk...
A hitnek élharcosai * a küzdelmet befejezték, * a győzelmi koszorút elnyerték: * a nemes gondolkodású Nazáriosz, * a nagy Protáziosz, * az okos Kelsziosz * és Isten bölcse, Gerváziosz. * Magasztaljuk őket, a nemes harcosokat, * a mennyország örököseit, *’ az önkéntes áldozatokat!
Magasztaljuk Nazárioszt, * tisztelnünk kell Protázioszt, * az istenes Kelzioszt és Gervázioszt, * mert dicséretesen küzdöttek, * az eltévelyedést mérsékelték, * az angyalok szent karába jutottak, * és az isteni dicsőség részeseivé lettek, *’ és a győzelmi koszorút az élet fejedelmének kezéből elnyerték.
Isten bölcse, Nazáriosz a szent tanítással * városról városra járva világosságot árasztott. * Őt követte Kelsziosz, * aki megszerezte az istenes erények szépségét, * és lábbal taposta a cselszövőt. * Őket mindnyájukat szent énekekkel tiszteljük, * mint a sötétben lévők csillagait és fáklyáit *’ és a mi lelkünk meggyógyítóit. 
A Szentlélek fénycsóvájával * átvilágosított értelemmel * világosság hordozójává lettél, magasztalásra méltó, * szavaidnak szépségével megvilágosítottad a világmindenséget * és megtanítottad az Üdvözítő csodáinak magasztalására, * melyet isteni hatalmával művelt, * és szenvedéseire, *’ melyeket emberszeretetből érettünk önként elviselt.
Ragyogtasd föl az ünnepi fényt, ó Egyház! * Hívd össze gyermekeidet hangos hívó szóval az örömünnepre, * mert a Szentlélek citerája, * az istenes lant mindenkit titokzatos ünnepi lakomára hív * és szent énekeinek mézédes és Istentől ihletett dallamát teszi asztalra *’ az isteni ihletésű és dicső Szent Kozma!
Harsonává lettél, szentéletű, * Krisztus szenvedését és csodáit zengve, * kellemes hangoddal és jól csengő beszédeddel * mindenkit megörvendeztettél, Szent Kozma! * Azért téged mindnyájan kötelességszerűen tisztelünk, * és megénekeljük a te nevezetes, *” szent átköltözésedet Istenhez.
Dicsőség... 8. hang
Dicsérjük a szellemi áldozatokat, * Nazárioszt és Protázioszt, * Gervázioszt és Kelszioszt, * mert a zsarnokok minden őrjöngését * a bálványokkal együtt megsemmisítették. * Az ő könyörgésükre, Krisztus Isten, * adj békességet a világnak *’ és nagy irgalmat a mi lelkünknek!
Most és... 
Az Atya kezdetnélküli Igéje * s a Szentlélekkel együtt uralkodó Fia! * Hogyan tárhatod ki szeplőtelen kezedet a kereszten, * Milyen nagy ez a te szegénységed, végtelenül Jóságos! *’ – így kiáltott föl kereszted alatt állva a Szeplőtelen.
Előverses sztihirák
1. hang. Minta: A mennyei rendeknek...
A testi szenvedélyeket * imádsággal, böjtöléssel * és sok virrasztással teljesen megfékezted, * lelkedet pedig erényes cselekedetekkel * és a szenvedélyektől való függetlenedéssel * buzgósággal életre serkentetted, * boldogságos Kozma, *’ és átköltöztél a boldog örök életbe.
Elővers: Értékes az Úr előtt az ő szentjeinek halála.
Isteni csengésű hangoddal * harmonikus, jól hangzó szent dalokkal * megénekelted, ó boldog, * Krisztus Istennek és Isten szent és tisztaságos Leányának ünnepeit, * hogy az évfordulókon örvendezve tisztelhessük *’ és szent énekekkel ékesíthessük őket.
Elővers: Az igaz szája bölcsességet szól, és nyelve igazat beszél.
Az égi világosságban állva, * ó boldog Kozma, * fényt árasztó könyörgéseddel * tedd tündöklővé mindazokat, * akik a földön szent énekekkel magasztalnak * a te szent tündöklő és Istennek tetsző ünnepeden, * és oszlasd el felőlük a szorongatások éjjelét *’ és a szenvedélyek homályát!
Dicsőség... 8. hang
A lelki énekek szerzőjét magasztaljuk * Dávid szavaival, és mondjuk: * Kedvesség áradt ki ajkaidon, * szentéletű atya! * Gyorsíró tolla lett a nyelved, * mert megírtad nekünk az üdvösség dalát. * És megtanuljuk tőled, * hogy szent énekekkel dicsőítsük * Krisztus gondviselését * és a Szentháromság nagy titkát, *’ és kérhessük lelkünknek a nagy irgalmat!
Most és...  Mintadallam
Ó megdöbbentő csoda! * Ó új és félelmetes titok! * - mondta siránkozva a Szűz, * mikor meglátta két lator közt kereszten függő fiát, * kit fájdalom nélkül, félelmetesen hozott világra, * és így kiáltott: * Jaj, én édes gyermekem! * Hogyan szögezhetett téged keresztre *’ a gonosz és hálátlan népség?
.Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a főpásztorok isteni ihletettségű dicsérete, * ki tanításoddal, mint a Szentlélek élő szócsöve, * mindeneket megvilágosítottál, * bölcs Kozma, imádd Krisztus Istent, *’ hogy üdvözítse a mi lelkünket!
Most és...
A Bárányt és Pásztort s a világ Megváltóját, * Szent Szülője a Kereszten látván, * könnyezve sóhajtott fel: * „A világ örvend, mert megnyerte szabadulását, * bensőm azonban följajdul, midőn a keresztfán függsz, * amit mindnyájunkért vállaltál, *’ én Fiam, én Istenem!”
